《桃源篇》
唐代·权德舆

小年尝读桃源记，忽睹良工施绘事。岩径初欣缭绕通，

溪风转觉芬芳异。一路鲜云杂彩霞，渔舟远远逐桃花。

渐入空濛迷鸟道，宁知掩映有人家。庞眉秀骨争迎客，

凿井耕田人世隔。不知汉代有衣冠，犹说秦家变阡陌。

石髓云英甘且香，仙翁留饭出青囊。相逢自是松乔侣，

良会应殊刘阮郎。内子闲吟倚瑶瑟，玩此沈沈销永日。

忽闻丽曲金玉声，便使老夫思阁笔。

作者简介：权德舆（759年－818年）， 字载之。天水略阳（今甘肃秦安东北）人，后徙居润州丹徒（今江苏镇江）。唐朝文学家、宰相，起居舍人权皋之子。权德舆掌诰九年，三知贡举，位历卿相，在贞元、元和年间名重一时。